**cimer HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: SZO/203-1/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. február 23-ai rendes nyilvános ülésére**

**Tárgy:** Tájékoztató a Hévízi Szobakiadók Szövetsége 2016. évi tevékenységéről

**Az előterjesztő:** Papp Gábor polgármester

**Készítette**: Lajkó Ferenc Hévízi Szobakiadók Szövetségének elnöke

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

 **Hévízi Szobakiadók Szövetsége** H-8380 Hévíz, Attila u. 68.

Tel./fax: (+36) 83/540131E-mail: [info@hevizszallas.hu](mailto:info@hevizszallas.hu)

Számlaszám: 74500114-10105072 Adószám: 18952861-1-20

[**www.hevizszallas.hu**](http://www.hevizszallas.hu)[**www.hevizunterkunft.de**](http://www.hevizunterkunft.de) **www.hevizaccommodation.com** [**www.hszsz.hu**](http://www.hszsz.hu)

**Papp Gábor Polgármester Úr részére**

**Hévíz Város Önkormányzata Pénzügyi, Turisztikai és Városfejlesztési Bizottsága részére**

**Hévíz Város Önkormányzata Képviselőtestülete részére**

**Hévíz, Kossuth L. u. 1.**

**Tárgy: Tájékoztató a 2016. évről**

**Tisztelt Polgármester Úr!**

**Tisztelt Pénzügyi, Turisztikai és Városfejlesztési Bizottság!**

**Tisztelt Képviselőtestület!**

Először is szeretnénk köszönetet mondani a hévízi önkormányzat számunkra nyújtott jelentős anyagi támogatásáért és sok egyéb segítségéért.

Tagságunkat 2016-ban 49 partner és 209 tag alkotta.

A ránk bízott javakkal takarékosan gazdálkodtunk.

A Magánszállásadók Országos Szövetségében aktívan dolgoztunk. A minősítésben és a különböző törvényalkotási folyamatokban való egyeztetés volt a fő tevékenységünk.

Aktivitásaink 2016-ben a következők voltak időrendi sorrendben:

Immár hatodik alkalommal rendeztük meg január 9-én a Hotel Panoráma Borostyán termében a már hagyományosnak mondható bálunkat, ezúttal is nagy sikerrel. Mintegy 150 vendég tisztelte meg jelenlétével az eseményt.

A csehországi Brno 2016. január 14-17-ig adott otthont a GO elnevezésű rendkívül sikeres utazási vásárnak, ahol az MT Zrt. standján, egész pulton, 2 fő informátorral osztottunk szét több, mint 800 HSZSZ katalógust, városi prospektust és sok egyéb reklámhordozót.

Az ausztriai, bécsi „Ferien Messe” utazási kiállításon is képviseltük szövetségünket és a Hévízi Turisztikai Kft-t, vagyis városunkat ugyanezen a 4 napon.

Január 28-től 31-ig Szlovákiában, Pozsonyban terjesztettük a hévízi általános kiadványokat, városi szálláskatalógusokat és a szövetségünk tagjait bemutató reklámanyagokat az ottani ITF Slovakiatour utazási kiállításon, a magyar közös standon.

Katalógussal vettünk részt az alábbi, Mt. Zrt által rendezett külföldi utazási vásárokon:

München, FREE, február 10-14.

Hamburg, REISEN, február 17-21.

Prága, Holiday World, február 18-21.

Berlin, ITB, március 9-13.

Frankfurt, IMEX, április 19-21.

A vásáronkénti 20 kg katalógus és 5 kg térkép csomagolása és szállítása, betárolása is komoly feladatot jelentett számunkra.

Elnökségi ülést tartottunk január 19.-én (kedden) 17:00 órakor. Ezek voltak a napirendi pontok:

1. Bál 2016, 2017 megbeszélése
2. HTN Kft 2016-os print hirdetési ajánlatai
3. Kirándulások: tavasz és ősz
4. Közgyűlés időpontja, HSZSZ díjak
5. Vásári megjelenések, tapasztalatok
6. Egyéb

Január 31-én jól sikerült sportnapot tartottunk devecseri és sármelléki résztvevőkkel.

A vezetőség döntése alapján a 190 000-es példányszámú Kiskegyed újság februári számában ¼ oldalon, az áprilisi és októberi számában 1/8 oldalon, a Patika Magazinban szeptemberben ¼ oldalon, a Kiskegyed Konyha mellékletében novemberben ¼ oldalon, a Nők Lapja Konyha mellékletében április és november hónapban ugyancsak ¼ oldalon hirdettünk.

A szlovákiai magyar Új Szó wellness mellékletében márciusban és novemberben is fél oldalon hirdettük szállásadóink közös honlapját.

A Zala Termálvölgye Egyesület honlapján bannerhirdetéssel népszerűsítjük magunkat, de a MOSZ honlapján továbbra is folyamatosan hirdetünk ilyen módon.

Február 9-én 13 órakor a Hévíz TDM Egyesület ünnepi taggyűlésén vettünk részt, melyet a Lótusz Therme Hotelben tartottak. Ebben a szervezetben továbbra is hathatósan képviseljük a szobakiadó tagjaink érdekeit.

2016. 02. 16.-án kedden 14-16-ig a Hévízi Szobakiadók Szövetsége vezetőségével a tófürdő főbejárata feletti konferenciateremben a Visegrád és Környéke Turisztikai és Marketing Egyesület vezetőségét fogadtuk. Röviden tájékoztattuk őket munkánkról. Ezután egy jó hangulatú megbeszélésre, tapasztalatcserére került sor. A rendezvény végén bemutatták vendégeinknek a tófürdő szolgáltatásait egy körbevezetés keretében. A kapcsolat folytatásáról, mibenlétéről is megállapodtunk.

A Hévízi Szobakiadók Szövetsége közgyűlést tartott a Városháza konferenciatermében. (Hévíz, Kossuth L. u. 1.) 2016. február 22.-én hétfőn, 17.00. órakor. A napirendi pontok a következőek voltak:

1. A „Hévízi Szobakiadók Szövetségéért” díjak átadása

Díjat adtunk át 18 órai kezdettel:

Papp Gábor Úrnak, Hévíz Város Polgármesterének

Pápai Zsuzsának, a Hotel Carbona Vezérigazgatójának

Horváth Orsolyának, a Hévíz TDM Egyesület elnökének

Dr. Kvarda Attila Úrnak, a Hévízgyógyfürdő és Szent András Reumakórház Főigazgatójának

Herczeg Zoltán Úrnak, egyesületünk volt titkárának   
Mácsai Péter Szállodaigazgató Úrnak, a Danubius Hotels hévízi szállodáinak vezetőjének

1. Alapszabály módosítás a 2013. évi V. törvény rendelkezéseinek megfelelően (előadó: Lajkó Ferenc elnök)
2. A Hévízi Szobakiadók Szövetsége 2016. évi költségvetés-tervezetének ismertetése (előadó: Bruncsicsné Szekér Andrea elnökhelyettes)
3. Beszámoló a Hévízi Szobakiadók Szövetsége 2015. évi munkájáról

(előadó: Lajkó Ferenc elnök)

1. Ellenőrző bizottság beszámolója

(előadó: Naszádos Antal ellenőrző biz. elnök)

1. Egyéb ügyek

A Tisztelt Közgyűlés mindegyik napirendi pontot elfogadta.

A közgyűlést megelőzően bemutatkozhattak új partnereink.

A hévízi képviselő testületet február 25-én tájékoztattuk szövetségünk előző évi tevékenységéről, melyet a tisztelt képviselőtestület egyhangúan elfogadott. Ekkor fogadták el az előző évi támogatásunk elszámolását is.

Ugyanezen a napon a Hotel Európa Fit szálloda nyílt napot szervezett tagjaink számára, hogy bemutassák vendégeink számára kínált, kedvezményes gyógy-szolgáltatásaikat. Köszönjük a kiváló előadásokat és a vendéglátást!

A Határtalanul című pályázat keretében a hévízi általános iskola hetedikes diákjai Erdélybe utaztak. Az iskolaigazgató kérésére 60 darab ajándékcsomagot állítottunk össze az erdélyi magyar fogadó gyermekek számára. Köszönjük a Hotel Európa Fit szálloda hozzájárulását!

Február 26-án és 27.-én Szegeden az Árkád Üzletközpontban vettünk részt az Utazás Börzén, mely egy jó vásárnak bizonyult ismét. Sok ember kereste fel a standunkat. Ide ismét vittük az új, 2 m x 1,3 m-es felülnézeti Hévíz képes molinónkat is.

A Hévízi Turisztikai Kft taggyűlését február 29-én tartotta, melyen mi is jelen voltunk.

Az ostravai, csehországi utazási vásáron 2016. március 4-6-ig reklámoztuk a hévízi szobakiadókat, itt is 2 fő informátorokkal, személyesen voltunk jelen. Nagyon keresettek voltak kiadványaink.

A 2015-ös év elején is megjelent a Hévízi Szobakiadók Szövetségének térképe 10 000 példányszámban városunkról, mely nagy sikernek örvendett a vendégek és az érdeklődők körében. A térképen kedvező áron volt lehetősége tagjainknak és partnereinknek hirdetni.

Vezetőségi ülést tartottunk március 16.-án (szerdán) 17:00 órakor.  
Tárgyalt napirendi pontok voltak:  
  
1. Önkormányzati támogatás 2016-ra

2. Idegenforgalmi vásár Szeged, Ostrava, Bécs Lebenslust elmarad

3. Adwords kampány hatása, analitika

4. Facebook kampány

5. Osztrák study tour, őszi kirándulás részletei

6. Boldog Békeidők Hévíze rendezvényhez való csatlakozás

7. Minőségfejlesztési pályázat

8. Erdélyi kirándulás, idegenvezetők

9. Határtalanul: 60 + 20 csomag Erdélybe

10. Tagfelvétel

11. Egyéb

Március 23-án új belépőként vettünk részt a Hévíz-Balaton, Zalai Dombhátak Leader Egyesület közgyűlésén. Tájékozódtunk az új pályázati lehetőségekről.

Tagjainknak március végén - még Húsvét előtt- az új, kapcsos információs mappáink új betétlapjait vittük házhoz szobaszám alapján. Mivel minden partnerünk azon túlmenően, hogy vendégeink számára kedvezményt biztosít, partnertagdíjat is fizet, - ezzel hozzájárul a költségvetésünkhöz- ezért jogos elvárás részükről, hogy minden mappába bekerüljenek a friss, vagy új mappalapjaik, ezzel is elősegítve, hogy a vendégek a szövetség tagjainak szálláshelyeit válasszák a kedvezményrendszernek köszönhetően.

A Hévízi Televíziónak adtunk riportot a minőségfejlesztési pályázat megvalósításával, tapasztalataival kapcsolatban március 30-án.

Sok egyeztetést igényelt legfőbb szolgáltató partnerünkkel az új tófürdő bónok és kedvezményes kezelések igénybevételi lehetőségeinek kidolgozása, bevezetése.

Április 3-7-ig Erdélyben tettünk 45 fővel kirándulást. Sokat tanultunk magyarságból és rengeteg szép hellyel, sok vendégszerető emberrel ismerkedtünk meg az út folyamán.

Április 20-én egyik szolgáltató partnerünk, a Naturmed Hotel Carbona nyílt napot szervezett tagjaink számára. Nagy örömünkre mintegy 70 tag vett részt az eseményen. Ezen lehetőségünk volt megismerkedni a fürdő és a gyógyászat új szolgáltatásaival és kiváló vendéglátásban is részünk volt, köszönjük.

Zöld Napot tartottunk a Hévíz TDM Egyesülettel karöltve április 28-án, turisztikailag frekventált helyeket kiválasztva. Tagjainkkal összeszedtük ezen a délelőttön a Hévíz-Keszthely közötti kerékpárút, a benzinkút és a nagyparkoló közötti bekötőút mellett eldobott szemetet. Megtisztítottuk még a Berki sétányt, a zsilip környékét és az Alsópáhok felé vezető kerékpárutat egészen a város határáig a hulladéktól.

A „Boldog Békeidők Hévíze” programsorozat felvonulására mi is jelmezbe öltöztünk és csapatunk örömmel vett részt ezen a látványos eseményen április 29-én.

Május elsején nagy megtiszteltetés érte egyesületünket is, mivel az elnök munkáját „Hévíz Városáért” díjjal ismerték el.

25 éve nyerte meg a megyei első osztályú futball bajnokságot városunk csapata. A jubileumi rendezvényhez reklám-ajándék csomagokkal járultunk hozzá.

A Hévízi Turisztikai Nonprofit Kft taggyűlésén május 27-én is részt vettünk.

Május 31-ig kellett az előző évi bevallásainkat megtenni, kimutatásokat, mérleget az OBH-nak elküldeni és a közhasznúsági jelentést, egyszerűsített beszámolót a honlapunkon elhelyezni, mely kötelességeinknek ebben az évben is határidőre eleget tettünk.

A Hévíz-Balaton-Zalai Dombhátak LEADER Egyesület tagjaként a pályázati lehetőségeikről tájékozódtunk a szervezet közgyűlésén június 7-én.

A Magánszállásadók Országos Szövetsége Bükön tartotta közgyűlését június 13-án. Ezen fogadtuk el az egyesület előző évi beszámolóit.

Június 15-én Ausztriába utazott vezetőségünk. A kétnapos tanulmányút során a gyönyörű Felső-Ausztriai Phyrn-Priel régió turizmusába nyertünk betekintést. A régió turisztikai vezetőivel tartott megbeszéléseink során az ottani magánszállásadók tevékenységéről is tájékozódtunk. A tapasztalat-csere folyamán nagyon hasznos információkra tettünk szert. A kapcsolat folytatásaként elhatároztuk, hogy október elején a hagyományos őszi kirándulásunkat ebbe a régióba szervezzük majd. Látogatásunkat 2017 áprilisában viszonozzák majd, szintén egy 30-40 fős buszos csoport négynapos kirándulásával.

Június 18-án rendezték meg Hévízen az első „Hévíz Running” futófesztivált. Mi is támogattuk a rendezvényt. A weboldalukon helyezhettük el hirdetésünket és egy sátorban a Deák téren kiállítóként is jelen voltunk.

Lajkó Ferenc elnök a Hévízi Szobakiadók Szövetsége vezetőségi tagjait gyűlésre hívta június 21-én, (kedden) 17 órakor a következő napirendi pontokkal:

1. 2017 évi vásárok előzetes megbeszélése   
2. Felső-Ausztriai tanulmányút tapasztalatok, kirándulás ősszel  
3. A Hévíz-Balaton-Zalai Dombhátak LEADER Egyesület pályázati lehetősége

4. Reklámtáskák rendelése

5. Hévíz Running tapasztalatok

6. Egyéb

Hirdetést tetettünk be negyed oldalon a MintaGazda Magazin Utazás Mellékletébe. Ez a kiadvány a Szentlőrinci Gazdanapokon, a Bábolnai Nemzetközi Gazdanapokon és a debreceni Farmer-Expo kiállításon lett terjesztve augusztus hónapban. A hirdetéshez féléves megjelenés is járt a [www.mintagazda.hu](http://www.mintagazda.hu) weboldalon, 2016 augusztus 23-tól 2017. február 23-ig.

Július 8-án az Artisjus Jogvédő Iroda zalai vezetőjével tárgyaltunk tagjaink érdekében. Ha a szállásadók televíziót, vagy rádiót helyeznek el a szobákban, az zeneszolgáltatási jogdíj kötelezettséggel jár.

Augusztus elején sikerült végre elérnünk, hogy a Hévíz-Keszthely közötti kerékpárútra kihelyezett 3 db 110 literes szemetes edényünket a keszthelyi GESZ rendszeresen ürítse, valamint az elhanyagolt növényzetet rendbe tegye, a kerékpárútra belógó bokrokat, gazt visszavágja.

Az októberi, Felső-Ausztriába tervezett, 4 napos kirándulásunk programját is összeállítottuk és nagy örömünkre 43 tagunk jelentkezett az útra.

A nyári hónapokban kissé akadozott tagjaink kedvezményre jogosító bonokkal való ellátása. A tófürdő vezetésének kérésére vezették be az új típusú, vonalkóddal ellátott bonokat, melyből sajnos nem mindig állt megfelelő mennyiség rendelkezésre. Természetesen az is hozzájárult az akadozáshoz, hogy sokan indokolatlanul nagy mennyiséget tároltak be belőle.

Több tagunk is érdeklődött a bankkártya elfogadás lehetőségéről, mivel a szállásfoglalás biztosításaként, főképpen a főszezonban ez nagyon fontos számukra. Kapcsolatot alakítottunk ki elfogadó cégekkel, hogy a legjobb ajánlatot tudjuk tagjaink részére ajánlani.

MOSZ vezetőségi ülésen vettünk részt Budapesten szeptember 12-én, valamint szintén az országos szövetség jövőjét érintő megbeszélésen 26-án, Mórahalmon.

Szeptember 24-én Sopronkövesd adott otthont egy sportnapnak, ahol a résztvevőknek reklám-ajándékcsomagokat adtunk át.

Hirdettünk ¼ oldalon, a szeptember végén megjelent Itthon van otthoncímű belföldi turisztikai magazinban. A magazin a Blikk, Blikk Nők, TVR újság, Kiskegyed, Vasárnapi Hírek című újságok előfizetői példányaiba behúzva is terjesztésre került, továbbá 46 kiemelt Tourinform-irodában, a Tropicariumban, a Falusi és Agroturizmus Országos Szövetségénél és nyáron, a MAHART járatain. Egyes lapszámaik országos rendezvényeken extra példányokkal kerülnek ingyenesen terjesztésre, ill. előfizethető a kiadóban. Példányszám: 75 000 (Olvasói szám: kb. 150 000-170 000)

A Nők Lapja szerkesztősége a szeptember 28-án megjelent, 39-es lapszámot az Idősek világnapja alkalmából kifejezetten ennek a célcsoportnak szóló tartalommal, tematikusan jelentette meg. Az Úti tipp rovat is erre épült, azaz az aktív senior utazás témára. Egy dupla oldalas felvezetés után mi is elhelyeztük ¼ oldalon a célcsoportnak szóló ajánlatunkat.

A Kiskegyed Konyha október 4-i számában is volt egy 1/4 oldalas megjelenésünk.

Az osztrák piac bővülését elősegítendő hirdettünk a 75 000 példányban, október 14-én megjelent Wiener Zeitung „Aktiv Leben” különkiadásában, egy bécsi, idősebbeknek szóló újságban is.

Lajkó Ferenc elnök a Hévízi Szobakiadók Szövetsége elnökségi tagjait egyesületünk megalakításának 22. évfordulója kapcsán ünnepi vezetőségi ülésre hívta össze. Gyűlés időpontja: 2016. október 4. (kedd) 17:30 óra volt, helye: Hévíz, Vilmos Pince, Dombföldi út.

Tárgyalt napirendi pontok voltak:

1. 2016 őszi és 2017 évi vásárok megbeszélése

2. Felső-Ausztriai októberi tanulmányút, kirándulás tavasszal

3. A Hévíz-Balaton-Zalai Dombhátak LEADER Egyesület pályázati lehetősége

4. Kedvezményre jogosító bónok

5. Szezon tapasztalatok hirdetési szemszögből

6. Facebook, Adwords kampány

7. Hirdetéseink a HTN KFT-vel

8. Országos Természetgyógyász Napok, Kecskemét

9. Új HSZSZ katalógusok

10. Új alapszabály, székhely

11. Pénzügyi helyzetünk

12. Artisjus

13. Bankkártya (online) elfogadás magánszálláshelyeken 14. Egyéb

Az ülést követően a közös vacsora közben lehetőség nyílt egy kis beszélgetésre, tapasztalatcserére is.

Október 6-9-ig Felső-Ausztriában tettünk 43 fővel kirándulást. Sok hasznos tapasztalatra tettünk szert a szállásadással kapcsolatban, de számos gyönyörű helyet is volt lehetőségünk felfedezni. Látogatást tettünk a Wurbauerkogelen, Bad Ischl-ben, Hallstattban, a Wurzeralmon és Hinterstoderben a Höss magaslati terepre is felmentünk gondolával.

A magánszállásadók minőségfejlesztési pályázatának megvalósításával kapcsolatos ellenőrzésre került sor október 11-én délelőtt, melyen mi is segítettük a TDM Egyesület munkáját.

Az Országos Egyesület a Mosolyért Közhasznú Egyesületnek 10 000 Ft-ot adományoztunk, ezzel egyúttal a Keszthelyi Kórház műszer beszerzéseit is támogattuk.

1/2 oldalon hirdettünk a szlovák Relax magazin karácsony előtti, november 25-én megjelent tematikus lapszámában, ahol bemutatásra kerültek a magyarországi pihenési lehetőségek: „Miért érdemes télen is Magyarországra utazni?” Az A/4-es formátumú lap 15.000 példányban jelent meg. Olvasói főként az egészséges életvitel, aktív szabadidős programok iránt érdeklődő nők, családok.

Október végén kedvező áron biztosítottunk lehetőséget tagjainknak és partnereinknek a 2017-es évre kiadandó, 6 000 példányszámú szálláskatalógusunkban való hirdetésre.

Az ötezres példányszámú Nyugat-Balatoni Kalendáriumban az előző évhez hasonlóan fél oldalon hirdettünk.

A rendkívül népszerű, 3 nyelven megjelent Balaton-felvidék Neked kiadványban pedig egy egész oldalon hirdettük szállásadó tagjainkat.

Október 12-én a magánszállásadók érdekeit szem előtt tartva mondtuk el javaslatainkat a 2017 évi marketing tervvel kapcsolatban a Hévízi Turisztikai Kft vezetőjének, Horváth Orsolyának.

Bükön tartotta vezetőségi ülését a Magánszállásadók Országos Szövetsége október 13-án. Itt a mórahalmi MOSZ vezetőségi tagunkkal már a jövő tavaszi kirándulásunkról is beszéltünk, melyet a sok magánszállással rendelkező régiójukba tervez a hévízi vezetőségünk.

Október 22-én Devecserben játszott a Hévíz öregfiúk focicsapata. A házigazdáknak reklám-ajándék csomaggal kedveskedtünk.

November 3-án Mórahalom városában tartottak egy turisztikai rendezvényt. Ezen az ottani szobakiadókat tájékoztattuk a minősítésről, az egyesületünk munkájáról és a minőségfejlesztési pályázatról, annak eredményeiről és tapasztalatairól.

A Bécsben, a Marx Halle-ban megtartott Senioren Messe, vagyis idősebbeknek szóló kiállításon és vásáron közösen jelentünk meg egy 6 nm-es standon a Turisztikai Kft-vel november 9-12-ig. Sokan érdeklődtek városunk iránt és csak elvétve voltak olyanok, akik még nem hallottak a gyógytóról és Hévízről.

November 22-én a minőségfejlesztési pályázat idei kiírása kapcsán rendezett sajtótájékoztatón örömmel számoltunk be a sajtó munkatársainak a pályázat pozitív tapasztalatairól és a kiváló együttműködésünkről az önkormányzattal, valamint a TDM egyesülettel.

Lajkó Ferenc elnök a Hévízi Szobakiadók Szövetsége elnökségi tagjait vezetőségi ülésre hívta össze, melynek időpontja: 2016. november 22. (kedd) 17:00 óra volt, helye pedig a Tourinform Iroda. Ezek voltak a napirendi pontok:  
  
1. 2017 évi bál megbeszélése  
  
2. Kirándulás tavasszal  
3. Booking.com és Szallas.hu tréning

4. Pfungstadti csoport 2017 október

5. Támogatási kérelem 2017-re

6. Senioren Messe Wien tapasztalatok

7. Iskola bál, óvoda bál támogatás

8. Városi Kalauz hirdetés

9. Új HSZSZ katalógus 6 000

10. MOSZ történések

11. Új tag belépők

12. Egyéb

November 29-én délután öt órakor szintén tartottunk egy vezetőségi ülést, mivel időközben megjelent a Magyar Turisztikai Ügynökség idegenforgalmi kiállítás listája a 2017-es évről. Ezen az ülésen pontosítottuk a vásári részvételeinket, nagy hangsúlyt fektetve az osztrák piacra. Graz, Klagenfurt, Linz és Bécs is szerepelt a kiválasztott vásári megjelenési listánkon. A januári bállal kapcsolatos dolgokat is pontosítottuk.

December 4-én délután kettőkor kezdetét vette a Jótékonysági Süti Vásár második napja, melyre mi is beneveztünk 21 tálca süteménnyel, ezzel a hátrányos helyzetben levő hévízi gyermekek táboroztatását támogattuk.

A Hévízi Turisztikai Nonprofit Kft meghívására december 5-én a 2017-es évi városi marketing terv megvitatásán vettünk részt aktívan.

December 7-én a Hévíz TDM Egyesület tartott éves rendes közgyűlést, melyen természetesen mi is ott voltunk a szobakiadókat képviselve.

December elején jelent meg a Városi Kalauz 4 nyelvű reklámújság 10 000 példányban, melyben mi is hirdettünk egy egész oldalon.

Szintén e hónap közepén készültek el az új katalógusaink változatlanul 4 nyelven, de már 6 000 példányban, egy Balaton térképpel a katalógus közepén. Ebben a kiadványban nagy örömünkre nemcsak tagjaink, hanem partnereink is hirdettek. A szálláshelyeket a hátsó oldali térképen újdonságként számokkal is megjelenítettük.

December elejére már nyilvános lett a magánszállásadóknak szóló, javaslatunk alapján megvalósult minőségfejlesztési pályázat 2017 évi kiírása. Ezúton is köszönöm, hogy hosszú közös munka eredményeképpen egy ilyen remek lehetősége van a magánszállásadóknak szálláshelyeik minőségének fejlesztésére! Külön köszönöm Papp Gábor Polgármester Úr, Dr. Tüske Róbert jegyző Úr, Horváth Orsolya TDM elnök munkáját, támogatását!

A Hévízi Szobakiadók Szövetsége december elején jótékonysági akciót hirdetett! Szebbé akartuk tenni nehéz helyzetű gyermekek Karácsonyát. Az összegyűlt ajándékokat a zalaszentgróti Koncz Dezső óvoda, iskola és gyermekotthon lakói, nagyon szerény körülmények között élő gyermekek kapták meg. Az intézmény értelmileg és tanulásban akadályozott óvodásoknak, tanulóknak, valamint család nélkül nevelkedő gyermekeknek ad otthont. [www.koncz-zgrot.sulinet.hu](http://www.koncz-zgrot.sulinet.hu/)Az ajándékokat a gyermekeknek a tavalyi évhez hasonlóan idén is személyesen adtuk át az intézményben a december 20-án rendezett ünnepi műsoruk alkalmával.

A 2016-ös évben tagdíjaink az előző évekhez hasonlóan továbbra sem változtak: 1-3 lakóegység esetén 5 000 Ft, 4-7 lakóegységnél 10 000 Ft, 8 és afeletti lakóegység esetén pedig 15 000 Ft az éves tagdíj. Partnereink tagdíjai sem változtak.

Ez a [www.hevizszallas.hu](http://www.hevizszallas.hu) 3 nyelvű és az új, [www.hszsz.hu](http://www.hszsz.hu) 4 nyelvű honlapunkon az alap megjelenési lehetőséget is magába foglalja. Felár ellenében az első honlapon kiemelt megjelenésre is lehetőség van.

Kérem minden kedves tagtársamat, hogy éljen az általunk kínált lehetőségekkel, a katalógusunkban és a honlapjainkon található ingyenes és kedvező árú hirdetésekkel - hiszen ezáltal a befizetett tagdíjának többszörösét is visszanyerheti.

Szeretném megköszönni elnökségbeli tagtársaim és új titkárunk lelkiismeretes munkáját, melyet közösségünkért végeztek. A Hévíz TDM Egyesület elnökségi tagjaként, a Hévíz-Balaton Zalai Dombhátak Egyesület Tagjaként, a Magánszállásadók Országos Szövetsége elnök-helyetteseként és a Minősítő Bizottság tagjaként sem kaptam tiszteletdíjat.

A Hévíz Turisztikai Nonprofit Kft-ben is tisztességgel képviseltem, képviseltük szobakiadó tagjainkat.

Nagy tisztelettel, azzal a kéréssel fordulunk a Polgármester Úrhoz, a Képviselőtestülethez és a Pénzügyi, Turisztikai és Városfejlesztési Bizottsághoz, hogy szövetségünk 2016 évi beszámolóját elfogadni szíveskedjenek.

Köszönöm a megtisztelő figyelmüket.

Hévíz, 2016. december 31.

Lajkó Ferenc sk.

elnök

**2.**

**Határozati javaslat**

Hévíz Város Önkormányzat Képviselő-testülete a Hévízi Szobakiadók Szövetsége 2016. évi tevékenységéről szóló tájékoztatót tudomásul veszi.